CELEX: 32015D1204
Language: et
Date: 2015-07-22 00:00:00
Title: Komisjoni rakendusotsus (EL) 2015/1204, 22. juuli 2015, milles käsitletakse ajutist erandit nõukogu määruse (EÜ) nr 1528/2007 II lisas sätestatud päritolureeglitest, et võtta arvesse Kenya eriolukorda seoses tuunikalafileega

23.7.2015   
            
            
               ET
            
            
               Euroopa Liidu Teataja
            
            
               L 195/46
            
         KOMISJONI RAKENDUSOTSUS (EL) 2015/1204,
   22. juuli 2015,
   milles käsitletakse ajutist erandit nõukogu määruse (EÜ) nr 1528/2007 II lisas sätestatud päritolureeglitest, et võtta arvesse Kenya eriolukorda seoses tuunikalafileega
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 20. detsembri 2007. aasta määrust (EÜ) nr 1528/2007, millega teatavatest Aafrika, Kariibi mere ja Vaikse ookeani (AKV) piirkonna riikide rühma riikidest pärit toodete suhtes kohaldatakse korda, mis on sätestatud lepingutes, millega või mille tulemusel luuakse majanduspartnerlus, (1) eriti selle II lisa artikli 36 lõike 1 punkti a,
   ning arvestades järgmist:
   
               (1)
            
            
               Komisjon võttis 19. detsembril 2011 vastu rakendusotsuse 2011/861/EL, (2) milles käsitletakse ajutist erandit määruse (EÜ) nr 1528/2007 II lisas sätestatud päritolureeglitest, et võtta arvesse Kenya eriolukorda seoses tuunikalafileega. Komisjoni rakendusotsusega 2013/716/EL (3) pikendati kõnealuse ajutise erandi kehtivust kuni 30. septembrini 2014.
            
         
               (2)
            
            
               Kenya taotles 26. veebruaril 2015 uue erandi tegemist tuunikalafilee 2 000-tonnise koguse suhtes ajavahemikuks 1. jaanuarist 2015 kuni 31. detsembrini 2015. Kenya esitas 13. märtsil 2015 täiendava teabe oma taotluse kohta.
            
         
               (3)
            
            
               Kenya esitatud teabe kohaselt oli päritolustaatusega värske tuunikala saak isegi tavaliste hooajaliste kõikumistega võrreldes erakordselt väike ja selle tagajärjel on tuunikalafilee tootmine vähenenud. Kenya osutas piraatlusohule seoses värske tuunikala tarnimisega. Sellise tavapäratu olukorra tõttu ei saa Kenya ajutiselt täita määruse (EÜ) nr 1528/2007 II lisas sätestatud päritolureegleid.
            
         
               (4)
            
            
               Kenya suhtes kehtestatakse automaatne erand HSi rubriiki 1604 kuuluva tuunikalafilee päritolureeglitest vastavalt Ida-Aafrika Ühenduse ja ELi majanduspartnerluslepingule lisatud päritoluprotokolli artikli 40 lõikele 7, kui nimetatud leping jõustub või kui seda hakatakse ajutiselt kohaldama.
            
         
               (5)
            
            
               Vastavalt määruse (EÜ) nr 1528/2007 artikli 4 lõikele 2 hakkavad kõnealuse määruse II lisas sätestatud päritolureeglite ning nende erandite asemel kehtima Ida-Aafrika Ühenduse ja ELi majanduspartnerluslepingu reeglid, mis jõustuvad või mida hakatakse ajutiselt kohaldama tõenäoliselt 2016. aastal. Võttes arvesse, et üldist olukorda, sh Ida-Aafrika Ühenduse ja ELi majanduspartnerluslepingu ratifitseerimise seisu, hinnatakse uuesti 2016. aastal, tuleks ajutist erandit kohaldada kuni 31. detsembrini 2015.
            
         
               (6)
            
            
               Asjaomaseid impordikoguseid arvestades ei põhjustaks määruse (EÜ) nr 1528/2007 II lisas sätestatud päritolureeglitest ajutise erandi tegemine märgatavat kahju liidu väljakujunenud tööstusharule, juhul kui täidetakse teatavaid koguste, järelevalve ja tähtaegadega seotud tingimusi.
            
         
               (7)
            
            
               Seega tuleks Kenyale 2 000 tonni tuunikalafilee osas teha üheks aastaks erand.
            
         
               (8)
            
            
               Komisjoni määruses (EMÜ) nr 2454/93 (4) on kehtestatud tariifikvootide haldamise eeskirjad. Neid eeskirju tuleks kohaldada koguse suhtes, mis vastab käesoleva otsusega tehtud erandile.
            
         
               (9)
            
            
               Selleks et erandi toimimist saaks tõhusalt kontrollida, peaksid Kenya ametiasutused komisjonile korrapäraselt edastama välja antud liikumissertifikaatide EUR.1 üksikasjad.
            
         
               (10)
            
            
               Selleks et tagada regulaarsed tuunikalafileetarned Kenyast Euroopa Liitu ja erandi optimaalne kasutamine, ning selleks, et piirata võimalikke kaubandushäireid pärast eelmise erandi kehtivusaja lõppemist, tuleks kehtestada uus erand tagasiulatuvalt alates 1. jaanuarist 2015.
            
         
               (11)
            
            
               Käesolevas otsuses sätestatud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Erandina määruse (EÜ) nr 1528/2007 II lisast ning kooskõlas kõnealuse lisa artikli 36 lõike 1 punktiga a loetakse HSi rubriiki 1604 kuuluva tuunikalafilee valmistamiseks kasutatav HSi rubriiki 0303 kuuluv päritolustaatuseta tuunikala Kenyast pärinevaks käesolevas otsuses sätestatud tingimustel.
   Artikkel 2
   Artiklis 1 sätestatud erandit kohaldatakse lisas sätestatud kaupade ja koguste suhtes, mis deklareeritakse Kenyast Euroopa Liitu vabasse ringlusesse lubamiseks ajavahemikul 1. jaanuarist 2015 kuni 31. detsembrini 2015.
   Artikkel 3
   Käesoleva otsuse lisas sätestatud koguseid hallatakse vastavalt määruse (EMÜ) nr 2454/93 artiklitele 308a, 308b ja 308c.
   Artikkel 4
   Kenya tolliasutused võtavad vajalikud meetmed artiklis 1 osutatud kaupade ekspordikoguste kontrollimiseks.
   Enne igale kvartalile järgneva kuu lõppu edastavad Kenya pädevad asutused komisjonile kvartaliaruande koguste kohta, millele on vastavalt käesolevale otsusele liikumissertifikaadid EUR.1 välja antud, ja nende sertifikaatide seerianumbrid.
   Artikkel 5
   Käesoleva otsusega hõlmatud kaupadele väljastatud liikumissertifikaadi EUR.1 lahter 7 peab sisaldama järgmist:
   
      „Derogation – Commission Implementing Decision 2015/…/EU”.
   
   Artikkel 6
   Käesolev otsus jõustub selle avaldamise päeval.
   Seda kohaldatakse 1. jaanuarist 2015 kuni 31. detsembrini 2015.
   
      Brüssel, 22. juuli 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 348, 31.12.2007, lk 1.
   
      (2)  Komisjoni rakendusotsus 2011/861/EL, 19. detsember 2011, milles käsitletakse ajutist erandit nõukogu määruse (EÜ) nr 1528/2007 II lisas sätestatud päritolureeglitest, et võtta arvesse Kenya eriolukorda seoses tuunikalafileega (ELT L 338, 21.12.2011, lk 61).
   
      (3)  Komisjoni rakendusotsus 2013/716/EL, 4. detsember 2013, millega muudetakse rakendusotsust 2011/861/EL, milles käsitletakse ajutist erandit nõukogu määruse (EÜ) nr 1528/2007 II lisas sätestatud päritolureeglitest, et võtta arvesse Kenya eriolukorda seoses tuunikalafileega (ELT L 326, 6.12.2013, lk 45).
   
      (4)  Komisjoni määrus (EMÜ) nr 2454/93, 2. juuli 1993, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik (EÜT L 253, 11.10.1993, lk 1).
   
      LISA
      
                  Jrk-nr
               
               
                  CN-kood
               
               
                  Kauba kirjeldus
               
               
                  Ajavahemik
               
               
                  Kogused
               
            
                  09.1667
               
               
                  1604 14 36
               
               
                  Tuunikalafilee
               
               
                  1.1.2015 kuni 31.12.2015
               
               
                  2 000 tonni